Bussie-juffrou word nie vervolg | Netwerk24
Bussie-juffrou word nie vervolg
Die onderwyseres van die Laerskool Hugo Rust, wat volgens 'n medepad­gebruiker 140 km/h op die N1 gery het, sal nie deur die skool getug word nie.
Millicent Merton, 'n woordvoerder vir die Wes-Kaapse departement van onderwys, het bevestig dat die skool se beheerliggaam nie verdere stappe teen die sportorganiseerder sal doen nie en dat die ondersoek intussen deur die WKOD én die skool afgehandel is.
'n Video is Vrydag 8 November op sosiale media gelaai waar die onderwyseres volgens die motoris wat dit geneem het, 140 km/h ry. Sosialemedia­gebruikers het egter daarop gewys dat die videograaf die bussie genader en dus versnel het, wat aandui dat sy binne die spoedgrens gery het. Die videograaf het beweer dat die bestuurder van die Quantum-bussie van Canal Walk (by Century City) tot by die Wellington-afrit op die N1 "gejaag" het. Die onderwyseres hou vol sy is nie skuldig nie. Sy was saam met 'n groep gr. 4-leerders op pad terug van Kaapstad af waar hulle die dag die planetarium, 'n museum en die Kompanjiestuine besoek het.
Die WKOD sê 'n stelsel sal in die bussie aangebring word wat die spoed tot 105 km/h sal beperk met 'n alarm wat die bestuurder sal waarsku as hy of sy vinniger as 100 km/h ry. • Laerskool Hugo Rust will not be taking disciplinary action against a teacher who, according to another motorist, drove 140 km/h on the N1.